Ціма
*Іван Муравейка*

Здаецца, зусім нядаўна сланечнік у агародзе квітнеў сонечна і прамяніста. Цімошка не заўважыў, калі пялёсткі пабляклі, завялі, нібы спякліся на сонцы.

«Можа, паспелі ўжо?» — падумаў Цімошка.

Нагнуў крайнюю сланечніну, выкалупіў пальцамі некалькі зярнятак, раскусіў. Есці можна, салодкія, але мяккаватыя. Няхай трохі падрастуць. Толькі — што гэта? На агарод апусцілася шэрае воблака вераб'ёў. Яны паселі на галоўкі сланечніка.

Цімошка запляскаў у далоні:

— Кыш! Кыш!

Вераб'і з шумам узляцелі і не доўга думаючы зноў паселі на сланечнік.

— А мы давай галоўкі сланечніка абвяжам марляй, — сказала мама. — Колькі трэба кавалкаў?

— Дзесяць, — упэўнена адказаў Цімошка — ён даўно палічыў.

Абвязалі, і сланечнік зрабіўся падобным да дзяўчынак у белых хустачках.

Зноў прыляцелі вераб'і, а дастаць зярняткі не могуць, развязаць марлевыя хустачкі не ўмеюць.

Крычаць, абураюцца: «Ці ж так можна рабіць? Якія скупыя гаспадары тут жывуць, Не будзем ахоўваць іх агарод і сад».

Цімошка слухаў-слухаў маленькіх жвавых птушачак, і яму стала шкада іх.

— Зніму я з аднаго сланечніка марлю, — сказаў. Няхай і яны паласуюцца. Хопіць і нам.

Вераб'і адразу ж накінуліся на круглы пірог сланечніка. Спачатку яны спрачаліся, штурхаліся, але неяк усё ж паладзілі. Закончыўшы абед, задаволена зашчабяталі:

Ціў-ціў-ціў! Чык-чырык!.. Ці-ма! Ці-мош-ка! Цім-чык!